కోలిన్ కౌడ్రీ

కోలిన్ కౌడ్రీ (Colin Cowdrey) ఇంగ్లాండుకు చెందిన క్రికెట్ క్రీడాకారుడు. 1954 నుంచి 1975 వరకు ఇంగ్లాండు జాతీయ జట్టుకు ప్రాతినిధ్యం వహించిన కౌడ్రీ 114 టెస్టులు, ఒక వన్డే ఆడాడు. 692 ఫస్ట్ క్లాస్ క్రికెట్ పోటిలు ఆడి 107 సెంచరీలతో 42,719 పరుగులు చేశాడు. తన క్రీడాజీవిత కాలంలో 6 సార్లు ఆస్ట్రేలియా పర్యటించి ఆ ఘనత సాధించిన రెండో ఇంగ్లాండు క్రికెటర్‌గా అవతరించాడు. 1932, డిసెంబరు 24న భారత్ లోని ఉదగమండలంలో జన్మించిన కౌడ్రీ, 67 సంవత్సరాల వయస్సులో 2000, డిసెంబర్ 4న గుండెపోటుతో ఇంగ్లాండులో మరణించాడు.

టెస్ట్ క్రికెట్ గణాంకాలు
1954 నవంబర్లో తొలిసారిగా ఆస్ట్రేలియాపై టెస్ట్ క్రికెట్ ఆరంగేట్రం చేసిన కోలిన్ కౌడ్రీ, 1975 ఫిబ్రవరి వరకు 114 టెస్టులు ఆడి 44.06 సగటుతో 7,624 పరుగులు చేశాడు. అందులో 22 సెంచరీలు, 38 అర్థసెంచరీలు ఉన్నాయి. టెస్ట్ క్రికెట్‌లో అతని అత్యధిక స్కోరు 182 పరుగులు. ఫీల్డర్‌గా 120 క్యాచ్‌లు పట్టుకున్నాడు.

వన్డే క్రికెట్ గణాంకాలు
కౌడ్రీ తన క్రీడాజీవిత కాలంలో ఒకే ఒక్క వన్డే పోటీ ఆడాడు. 1971, జనవరి 5 న ఆస్ట్రేలియాతో జరిగిన మ్యాచ్‌లో ఒక్క పరుగు చేశాడు.

ఫస్ట్ క్లాస్ పోటీలు
692 ఫస్ట్ క్లాస్ మ్యాచ్‌లు ఆడిన కోలిన్ కౌడ్రీ 42.89 సగటుతో 42,719 పరుగులు చేశాడు. అందులో 107 సెంచరీలు, 231 అర్థసెంచరీలు ఉన్నాయి. ఫస్ట్ క్లాస్ మ్యాచ్‌లలో అతని అత్యధిక స్కోరు 307 పరుగులు. ఫస్ట్ క్లాస్‌లో 65 వికెట్లను కూడా సాధించాడు. అత్యుత్తమ బౌలింగ్ విశ్లేషణ 22 పరుగులకు 4 వికెట్లు.

అవార్డులు, గుర్తింపులు
 1972: CBE అవార్డు లభించింది. 
 1992: నైట్‌హుడ్ అవార్డు లభించింది.
 1997: బ్రిటన్ పెద్దల సభకు (హౌస్ ఆఫ్ లార్డ్స్) నియమించబడ్డాడు.

బయటి లింకులు
క్రిక్‌ఇన్ఫో ప్రొఫైల్ - కోలిన్ కౌడ్రీ

మూలాలు

1932 జననాలు
2000 మరణాలు
ఇంగ్లాండు క్రికెట్ క్రీడాకారులు
భారతదేశంలో జన్మించిన విదేశీయులు